ગુજરાતની મહેસૂલી આવકમાં સતત વધારો થઇ રહ્યો છે. 2005 થી 2017 સુધી મહેસૂલી આવક વાર્ષિક 15.48 ટકાના દરે વધતી રહી છે. નાણાકીય વર્ષ 2016-17માં એકંદરે મહેસૂલી આવક 109882 કરોડ છે જે ગયા વર્ષ કરતાં 12.68 ટકાનો વધારો દર્શાવે છે. વર્ષ 2017-18માં મહેસૂલી આવકનો સુધારેલો અંદાજ 131551 કરોડ રાખવામાં આવ્યો છે જે અગાઉના વર્ષ કરતાં 19.76 ટકાની વૃદ્ધિ દર્શાવે છે. 2017-18ના સુધારેલા અંદાજ પ્રમાણે કરની આવક 77967 કરોડ અંદાજવામાં આવી છે. બિનકરની આવક 16995 કરોડ અને કેન્દ્રીય કરની આવક 20782 કરોડ છે જ્યારે અનુદાન પેટે 15806 કરોડ મળે છે. ગુજરાતમાં એક બાબત એવી છે કે 2015 પછી કેન્દ્રીય કરની આવકમાં સતત વૃદ્ધિ જોવા મળે છે. છેલ્લા કેટલાક વર્ષો દરમ્યાન રાજ્યની મહેસૂલી આવકમાં તેની પોતાની મહેસૂલી આવકનો ફાળો સતત 72 ટકાથી વધારે રહ્યો છે, જેમાં સૌથી વધુ વેટ અથવા જીએસટીની આવક છે.